คนแห่แลกเงินพุ่ง40%
ร้านแลกเงินต่าง ประเทศคึกคักรับสงกรานต์ ไทยเทศแห่แลกเงินพุ่ง 40%
12 เม.ย. 2558

ร้านแลกเงินต่าง ประเทศคึกคักรับสงกรานต์ ไทยเทศแห่แลกเงินพุ่ง 40%
นางสิตามนินท์ สุสมาวัตนะกุล พูนทรัพย์มณี กรรมการผู้จัดการ บริษัทซุปเปอร์ริช (ไทยแลนด์) เปิดเผยว่าเทศกาลสงกรานต์จะเป็นช่วงที่มีลูกค้ามาใช้บริการแลกเงินมากที่สุด เพิ่มขึ้นจากปกติถึง 30-40% เพราะมีวันหยุดยาว ประกอบกับเป็นช่วงเทศกาลอีสเตอร์ ทำให้มีลูกค้าคนไทยและต่างประเทศนิยมเดินทางท่องเที่ยว
"ลูกค้ามาใช้บริการแลกเปลี่ยนเงินตราต่างประเทศคึกคักตั้งแต่สัปดาห์ที่แล้ว มีทั้งคนไทยมาใช้บริการแลกเงินตราต่างประเทศเพื่อเดินทางไปท่องเที่ยวต่างประเทศ
ส่วนใหญ่ลูกค้าคนไทยจะมาแลกเงินเยนและเงินยูโร โดยเฉพาะเงินเยนจะแลกมากที่สุด จากค่าเงินเยนที่อ่อนลงทำให้คนไทยท่องเที่ยวญี่ปุ่นมากขึ้น " นางสิตามนินท์ กล่าว
อย่างไรก็ตาม สงกรานต์ปีนี้สังเกตได้ว่าจะมีนักท่องเที่ยวต่างชาติมาใช้บริการมากกว่าปีที่แล้ว เนื่องจากไม่มีปัญหาการเมือง และอาจจะเป็นเพราะว่ารัฐบาลประกาศยกเลิกกฎอัยการศึก รวมทั้งมี นโยบายส่งเสริมการท่องเที่ยวมากขึ้น ทำให้ธุรกิจแลกเปลี่ยนเงินตราต่างประเทศคึกคักขึ้น
ทั้งนี้ ภายในไตรมาส 2 นี้ บริษัทมีแผนขยายสาขาเพิ่มอีก 2-3 แห่ง โดยเน้นพื้นที่กรุงเทพฯ เพื่อรองรับลูกค้าทั้งในไทยและต่างประเทศ
ภาพประกอบข่าว